《初颐园中丞以书来索端砚爰将素用之砚赠之媵以诗》
清代·汪志伊

铃阁由来有四友，铁面尚书交独久。呵之辄泽扣无声，性坚质润媲琼玖。

静镇不摧龙须锋，坦怀善发元香守。其才其德两无伦，相与摩挲肯释手。

触来云气时腾腾，临池一洗蛟龙吼。况此区区称良田，一垡笑予胜千亩。

孜孜穷日倒枯肠，全藉㳯妃才八斗。㳯妃沈醉墨花香，高咏颐园梅为首。

思梅应拟梁何逊，曾消滇池几杯酒。滇池飞来双鲤鱼，尺素齑辛胥幼妇。

殷勤索砚指端溪，岂似书生习气狃。当年白笔簪兰台，台阁风生职不负。

节旄今拥碧鸡山，载道口碑歌父母。扬历不自曰能贤，铁面婆心无出右。

惟此砚兮润且坚，差堪与君作敌偶。我何割爱竟与君，知君三立能不朽。

知君三立能不朽，温厉蚤希鲁中叟。

作者简介：（1743—1818）安徽桐城人，字稼门。乾隆三十六年举人。充四库馆校对，授山西知县。累擢浙江布政使。嘉庆间，官至湖广总督，时值教军起义结束，诛捕颇严。调闽浙，以偏执坐事夺职永不叙用。有《近腐斋集》。